[WEN] Skuil daar ŉ digter in jou?Foto: pixabay.com Om met woorde te speel, is nie almal beskore nie. Dus, as jy dink jy het die talent om te dig, skryf dan in vir vanjaar se BoekeJol-digkunskompetisie. Dit maak nie saak hoe oud jy is nie, en jy word ook nie in ŉ boksie geplaas wanneer dit kom by die tema nie. Die tema vanjaar is: Kom ons gesels. Waaroor gesels jy en jou mense? Vertel vir ons! Gryp nou daardie pen en papier of sleutelbord en vingers en wys ons jou talent. Dit is die tweede jaar wat Maroela Media en BoekeJol dié digkunskompetisie aanbied. Hier is 2017 se wengedig: Midde (ons) winter Deur Alida Marais hiér waar jy donkerkolle gelos ’t en soveel nikssê’s tussen ons bid ek vir son oor jou skouers want jy raak my steeds jy raak my soos stiltes en stukkendwees en selfs tussen vlae verkluim bly ek dink aan jou soos vlamme en fynhout en die kleur van somers want jy roer my nog jy roer my soos iets wat opwel en oorloop en van vooraf neig na die flonker van vergifnis BoekeJol en Maroela Media gee aan elkeen die geleentheid om sy of haar digvernuf met ons te deel. “In ŉ gedig kan elkeen uiting gee aan sy of haar eiesoortige gevoelens, gedagtes en leefwêreld,” sê Dia van Staden, organiseerder van BoekeJol. Dit is die tweede kompetisie van sy soort wat aangebied word. Die wenner van die kompetisie ontvang R3 000, die tweede prys bedra R2 000 en die derde prys R1 000. Klik hier om jou gedig nou in te skryf. Die sluitingsdatum is Vrydag 10 Augustus 2018.